སྒྲའི་རྣམ་པར་ཇི་ལྟ་བ་བཞིན་དུ་སེམས་ཅན་ཐམས་ཅད་ལ་ཆོས་ཀྱང་སྟོན་ཏོ། སེམས་ཀྱི་དམིགས་པ་ཐམས་ཅད་
དང་བྲལ་ལ། སེམས་ཅན་ཐམས་ཅད་ཀྱི་སེམས་ཀྱི་སྦྱོང་བ་དག་བསམ་པ་ཡང་རབ་ཏུ་ཤེས་སོ། ཞེས་དང་། རྒྱུད་
བླ་མ་ལས། བརྒྱ་བྱིན་རྔ་སྤྲིན་ཚངས་པ་དང་། ཉི་མ་ནོར་བུ་རིན་ཆེན་བཞིན༑ ༑དེ་བཞིན་གཤེགས་པ་སྒྲ་སྙན་བཞིན།
ནམ་མཁའ་དང་ནི་ས་བཞིན་ནོ། ཞེས་གསུངས་སོ། གསུམ་པ་ཐ་མར་དགེ་བ་མཇུག་གི་དོན་ལ་གཉིས་ལས། དང་
པོ་ཟབ་པའི་རྒྱུ་མཚན་དང་བཅས་ཏེ་དགེ་བ་བསྔོ་བ་ནི། རྫོགས་པའི་སངས་རྒྱས་ཀྱི་ལུང་གིས་མ་ངེས་པར་ཕྱོགས་
རེ་ཆོས་སྟོན་པ་ནི་བདག་གཞན་གྱི་རྒྱུད་ཆུད་ཟོས་ནས་ངན་སོང་དུ་ལྟུང་སྟེ། འཕགས་པ་རྒྱན་སྟུག་པོ་བཀོད་པའི་མདོ་
སྡེ་ལས། ཡིད་ཆེས་ལུང་དང་མི་ལྡན་པའི། ཆོས་གང་སྟོན་པར་བྱེད་པ་ནི། རྣམ་པར་རྟོག་པའི་བདག་ཉིད་དེ། བདག་
ཀྱང་ཆུད་ཟོས་གཞན་ཆུད་ཟོས། ཞེས་གསུངས་སོ། དེ་བས་ན་འདི་ནི་ཐུབ་པ་ཆེན་པོའི་བཀའ་ལུང་མདོ་རྒྱུད་ཐམས་
ཅད་ཀྱི་ལྡེ་མིག ། མཁའ་འགྲོ་མ་རྣམས་ཀྱི་གསང་བའི་བཀའ་རྒྱ་བཀྲོལ་བ། རྗེས་འཇུག་མཁས་པའི་བསྟན་བཅོས་
ཀྱི་གནད་བསྡུས་པ། རྩ་བ་དང་བརྒྱུད་པའི་བླ་མ་རྣམས་ཀྱི་མན་ངག་གི་དོན་ཟབ་མོའི་བཅུད་ཐམས་ཅད་བསྡུས་པ།
གང་ཟག་གཅིག་གིས་སྟན་ཐོག་གཅིག་ཏུ་ཉམས་སུ་བླང་བའི་རིམ་པ་གཞི་དང་ལམ་དང་འབྲས་བུ་དང་བཅས་པ་
མ་རྟོགས་པ་དང་། ལོག་པར་རྟོགས་པ་དང་། ཐེ་ཚོམ་གྱི་དྲི་མ་མེད་པ་འདིར་བརྗོད་པའི་དགེ་བས་ནམ་མཁའ་དང་
མཉམ་པའི་མར་གྱུར་འགྲོ་བ་ཀུན། ཁམས་རང་བཞིན་གྱི་རྣམ་པར་དག་པ་ལས། གློ་བུར་འཕྲལ་གྱི་དྲི་མ་དག་པས།
དག་པ་གཉིས་དང་ལྡན་པ་ཐམས་ཅད་མཁྱེན་པའི་གོ་འཕང་ཐོབ་པར་ཤོག་ཅིག ། དེ་ཡང་སྒྱུ་འཕྲུལ་དྲྭ་བའི་བཤད་
རྒྱུད་ཆེན་པོ་ལས། ལྷ་དང་དྲང་སྲོང་བདེན་པའི་ངག ། དེའང་གཤིན་རྗེའི་གཤེད་ཀྱི་བཤད་རྒྱུད་ཁྲི་དྲུག་སྟོང་པ་ལས།
ཚོགས་ཀྱི་འཁོར་ལོ་ཉ་སྟོང་བརྒྱད༑ ༑ཉི་ཤུ་གཉིས་སོགས་དུས་ལ་བྱ། ཞེས་གསུངས་པས། གཤིན་རྗེའི་གཤེད་ལ་
ཡི་དམ་དུ་བྱ་བ་དག་གིས་ཚོགས་ཀྱི་འཁོར་ལོ་ཡར་ངོས་ཚེས་བརྒྱད་དང་བཅོ་ལྔ་མར་ངོའི་ཉེར་གཉིས་དང་སྟོང་ལ་བྱ།
གསང་སྔགས་